paragraph_text: Sahun (perz. ساهون) je jezero u pokrajini Mazandaran na sjeveru Irana, oko 25 km istočno od vulkana Damavanda odnosno 95 km od Amola. Smješten je na središnjem dijelu Alborza odnosno u aluvijalnoj dolini između planina Kuh-e Sahun i Kuh-e Kalav-Mirestan, a nadmorskom visinom od 3077 m predstavlja jedno od najviših jezera u državi. Jezero ima površinu od približno 1,0 ha, dubinu do 2,0 m i zapreminu od 10 tisuća m³. Proteže se oko 150 m u smjeru sjever−jug, a širina mu oscilira do najviše 100 m. Najbliža naselja koja gravitiraju jezeru su Hare (7,5 km sjeverozapadno), Nava (12,5 km zapadno) i Ardžomand (15 km istočno). S potonjim naseljem jezero je povezano lokalnom cestom.